IZVEDBENA UREDBA KOMISIJE (EU) 2020/2236

z dne 16. decembra 2020

o določitvi pravil za uporabo uredb (EU) št. 2016/429 in (EU) 2017/625 Evropskega parlamenta in Sveta glede vzorcev veterinarskih spričeval za vstop pošiljk vodnih živali in nekaterih proizvodov živalskega izvora iz vodnih živali v Unijo ter njihove premike znotraj Unije, in uradnega potrjevanja navedenih spričeval ter o razveljavitvi Uredbe (ES) št. 1251/2008

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali (Pravila o zdravju živali) (1) ter zlasti členov 213(2), 224(4), 238(3) in 239(3) Uredbe,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (2) ter zlasti člena 90 Uredbe,

ob upoštevanju naslednjega:

(1) Uredba (EU) 2016/429 določa pravila o boleznih živali, ki se prenašajo na živali ali ljudi, vključno s pravili za veterinarska spričevala, ki morajo biti priložena pošiljkam vodnih živali in nekaterih proizvodov živalskega izvora iz vodnih živali ob njihovem vstopu v Unijo in premikih znotraj Unije. Komisijo prav tako pooblašča za sprejemanje izvedbenih aktov, v katerih se določijo pravila za vzorčne obrazce navedenih veterinarskih spričeval ter pravila v zvezi z informacijami, ki jih je treba vključiti v nekatere dokumente in deklaracije, ki se zahtevajo za vstop takih pošiljk v Unijo.

(2) Navedena uredba Komisijo poleg tega pooblašča, da določi posebna pravila v zvezi z vzorčnimi obrazci veterinarskih spričeval, deklaracij in drugih dokumentov za vodne živali, za katere uporaba pravil iz navedene uredbe morda ni ustrezna, pri čemer se med drugim upošteva končni namembni kraj pošiljke. Uredba (EU) 2016/429 določa tudi, da navedena veterinarska spričevala lahko vsebujejo tudi druge informacije, ki se zahtevajo v skladu z drugo zakonodajo Unije. Zato bi bilo treba v tej uredbi določiti vzorec veterinarskega spričevala.

(3) Člen 213(2) in člen 224(4) Uredbe (EU) 2016/429 tudi pooblaščata Komisijo, da z izvedbenimi akti določi pravila v zvezi z vzorci veterinarskih spričeval za nekatere premike vodnih živali in nekaterih proizvodov iz njih. Zato bi bilo treba v tej uredbi določiti vzorce spričeval za premike takih pošiljk znotraj Unije.

(4) Člen 238(3) in člen 239(3) Uredbe (EU) 2016/429 pooblaščata Komisijo, da z izvedbenimi akti določi pravila v zvezi z vzorci veterinarskih spričeval, deklaracij in drugih dokumentov za vstop vodnih živali v Unijo, za katere Unija ni končni namembni kraj. Zato bi bilo treba v tej uredbi določiti vzorec veterinarskega spričevala.

(5) Vzorci veterinarskih spričeval iz te uredbe bi morali vključevati ustrezna jamstva za zagotovitev, da pošiljke vodnih živali in nekaterih proizvodov živalskega izvora iz vodnih živali, ki vstopajo v Unijo in se premikajo znotraj Unije, ne predstavljajo znatnega tveganja za zdravje živali ali javno zdravje. Takšna jamstva so med drugim odvisna od zadevnih bolezni iz člena 5 in Priloge II k Uredbi (EU) 2016/429 ter od njihove kategorizacije, kot je določeno v členu 9(1) navedene uredbe in Prilogi k Izvedbeni uredbi Komisije (EU) 2018/1882 (3).

(6) Uredba (EU) 2017/625 določa pravila za izvajanje uradnega nadzora in drugih uradnih dejavnosti, ki jih izvajajo pristojni organi držav članic za preverjanje, ali izvajalci dejavnosti upoštevajo pravila Unije na področjih iz člena 1(2) navedene uredbe, ki med drugim vključujejo področje hrane in varnost hrane ter zdravje in dobrobit živali. Uradna spričevala so v Uredbi (EU) 2017/625 opredeljena kot papirni ali elektronski dokumenti, ki jih podpiše uradnik za izdajo spričevala in pomenijo zagotovilo glede skladnosti z eno ali več zahtevami iz pravil iz člena 1(2) navedene uredbe. Navedena uredba Komisijo pooblašča, da z izvedbenimi akti določi pravila v zvezi z vzorci uradnih spričeval in izdajo takih spričeval.

(7) Točka (c) prvega odstavka člena 90 Uredbe (EU) 2017/625 pooblašča Komisijo, da z izvedbenimi akti določi pravila glede postopkov za izdajo nadomestnih spričeval. Zato je v tej uredbi ustrezno določiti skupne zahteve glede nadomestitve veterinarskih spričeval.

(8) Da bi se izognili nepravilni uporabi in zlorabam, je pomembno določiti pravila za primere, v katerih se lahko izda nadomestno veterinarsko spričevalo, in zahteve, ki jih je treba izpolnjevati pri nadomestitvi veterinarskih spričeval. Ti primeri bi morali biti omejeni na upravne napake ali primere, v katerih je bilo prvotno spričevalo poškodovano ali izgubljeno.

(9) Delegirana uredba Komisije (EU) 2020/691 (4) določa dopolnilna pravila v zvezi z registriranimi in odobrenimi obrati akvakulture, kjer se gojijo živali iz akvakulture, ter prevozniki vodnih živali. Navedena uredba zlasti določa dopolnilna pravila v zvezi z odobritvijo obratov akvakulture, kjer se gojijo živali iz akvakulture, ki predstavljajo znatno tveganje za prenos bolezni, ki prizadenejo vodne živali. Zato bi morali nekateri vzorci veterinarskih spričeval iz te uredbe vključevati ustrezna jamstva za zagotovitev, da je bil obrat odobren v skladu s pravili iz Delegirane uredbe (EU) 2020/691. Poleg tega bi morala ta uredba upoštevati tudi opredelitve iz Delegirane uredbe (EU) 2020/691.

(10) Delegirani uredbi Komisije (EU) 2020/692 (5) in (EU) 2020/990 (6) poleg tega določata pravila, ki dopolnjujejo pravila iz Uredbe (EU) 2016/429. Delegirana uredba (EU) 2020/692 med drugim določa ustrezne zahteve za zdravstveno varstvo živali pri vstopu vodnih živali in nekaterih proizvodov živalskega izvora iz vodnih živali v Unijo. Zato bi morali vzorci veterinarskih spričeval iz te uredbe upoštevati ustrezna jamstva iz navedenih uredb. Poleg tega bi morala ta uredba upoštevati tudi opredelitve iz Delegirane uredbe (EU) 2020/692.

(11) Delegirana uredba (EU) 2020/990 določa posebna pravila v zvezi s premiki pošiljk vodnih živali in proizvodov živalskega izvora iz vodnih živali znotraj Unije, vključno z zahtevami glede zdravja živali in izdajanje spričeval v zvezi s tem. Navedena uredba zlasti določa nekatera pravila o vsebini veterinarskih spričeval za vodne živali in nekatere proizvode živalskega izvora iz vodnih živali. Zato bi morali vzorci veterinarskih spričeval iz te uredbe upoštevati dopolnila pravila iz Uredbe (EU) 2020/990. Poleg tega bi morala ta uredba upoštevati tudi opredelitve iz Delegirane uredbe (EU) 2020/990.

(12) Izvedbena uredba (EU) 2018/1882 določa opredelitev „bolezni kategorije D“, za katero so potrebni ukrepi za preprečitev širjenja take bolezni. Navedena izvedbena uredba poleg tega določa, da se pravila za preprečevanje in obvladovanje bolezni s seznama iz člena 9(1) Uredbe (EU) 2016/429 uporabljajo za kategorije bolezni s seznama za vrste s seznama in skupine vrst s seznama iz tabele v Prilogi k navedeni uredbi. V tabeli so med drugim navedene vektorske vrste za bolezni, ki prizadenejo vodne živali. Zato bi bilo treba to upoštevati pri vzorcih veterinarskih spričeval iz te uredbe.

(13) Vzorci veterinarskih spričeval za premike pošiljk vodnih živali in nekaterih proizvodov živalskega izvora iz vodnih živali znotraj Unije in za njihov vstop v Unijo bi morali vključevati podrobnosti o pošiljki in posebne informacije o zdravju živali, ki jih potrdi uradni veterinar. V primeru premika znotraj Unije bi morali vzorci veterinarskih spričeval vključevati tudi del, namenjen evidentiranju uradnega nadzora, opravljenega med takšnimi premiki in na namembnem kraju, ter rezultate navedenega uradnega nadzora.

(14) Izvedbena uredba Komisije (EU) 2020/2235 (7) določa vzorce veterinarskih spričeval, vzorce uradnih spričeval in vzorce veterinarskih/uradnih spričeval za premike pošiljk živali in proizvodov znotraj Unije. Navedena izvedbena uredba določa združljivost takih spričeval z računalniškim veterinarskim sistemom TRACES (Trade Control and Expert System) in olajšuje sistem potrjevanja spričeval v Uniji. Zato bi bilo treba vzorce veterinarskih spričeval, določene v tej uredbi za premike pošiljk vodnih živali in nekaterih proizvodov živalskega izvora iz vodnih živali znotraj Unije, sestaviti na podlagi vzorca veterinarskega spričevala za premike živali in proizvodov znotraj Unije iz poglavja 1 Priloge I k Izvedbeni uredbi (EU) 2020/2235.

(15) Za zagotovitev doslednosti in izboljšanje učinkovitosti potrjevanja veterinarskih spričeval bi bilo treba poleg tega vzorec veterinarskega spričevala za vstop pošiljk vodnih živali iz te uredbe v Unijo sestaviti na podlagi vzorca veterinarskega spričevala za vstop živali, proizvodov živalskega izvora, sestavljenih proizvodov, zarodnega materiala, živalskih stranskih proizvodov, kalčkov za prehrano ljudi in semen za proizvodnjo kalčkov za prehrano ljudi, v Unijo, ki so določeni v poglavju 3 Priloge I k Izvedbeni uredbi (EU) 2020/2235.

(16) Uredba (EU) 2017/625 določa, da mora biti pošiljkam živali in blaga priloženo uradno spričevalo, izdano na papirju ali v elektronski obliki. Uredba (EU) 2016/429 določa tudi, da lahko veterinarska spričevala, izdana v elektronski obliki, vključno z veterinarskimi spričevali, priloženimi pošiljkam, ki vstopajo v Unijo, nadomestijo veterinarska spričevala, izdana v papirni obliki. Zato je poleg zahtev iz člena 217 Uredbe (EU) 2016/429 in poglavja VII naslova II Uredbe (EU) 2017/625 primerno določiti skupne zahteve v zvezi z izdajanjem veterinarskih spričeval za pošiljke vodnih živali in nekaterih proizvodov živalskega izvora iz vodnih živali tako v papirni kot v elektronski obliki. Te skupne zahteve bi bilo treba določiti v tej uredbi.

(17) Uredba (EU) 2017/625 določa, da sistem upravljanja informacij za uradni nadzor (IMSOC) omogoča pripravo, obdelavo in pošiljanje uradnih spričeval, tudi v elektronski obliki. Izvedbena uredba Komisije (EU) 2019/1715 (8) določa, da je sistem TRACES sestavni del IMSOC, ki omogoča, da se celoten postopek priprave spričeval izvede elektronsko, s čimer se preprečijo morebitne goljufive ali zavajajoče prakse v zvezi z veterinarskimi ali uradnimi spričevali. Za zagotovitev ustrezne ravni varnosti elektronskih sredstev pri elektronskem potrjevanju spričeval in ob upoštevanju cilja uskladitve postopka potrjevanja spričeval, bi zato morali biti vzorci veterinarskih spričeval iz te uredbe združljivi s sistemom TRACES.

(18) Uredba Komisije (ES) št. 1251/2008 (9) določa posebna pravila za zahteve glede izdajanja spričeval za dajanje živali in proizvodov iz akvakulture na trg ter njihov uvoz v Unijo. Vendar so bila pravila iz navedene uredbe že nadomeščena s pravili iz delegiranih uredb (EU) 2020/990 in (EU) 2020/692, vzorci spričeval iz uredbe (ES) št. 1251/2008 pa bodo nadomeščeni z vzorci veterinarskih spričeval iz te uredbe. V izogib podvajanju pravil bi zato bilo treba Uredbo (ES) št. 1251/2008 razveljaviti.

(19) Primerno je uvesti prehodno obdobje, da se upoštevajo posebne razmere pristojnih organov v tretjih državah, ki morajo sprejeti potrebne ureditve za zagotovitev skladnosti s to uredbo, in posebne razmere v zvezi s pošiljkami vodnih živali in proizvodov živalskega izvora iz vodnih živali, ki so jim priložena veterinarska spričevala, izdana v skladu z Uredbo (ES) št. 1251/2008 pred datumom začetka uporabe te uredbe.

(20) Ker se Uredba (EU) 2016/429 začne uporabljati 21. aprila 2021, bi se morala tudi ta uredba uporabljati od navedenega datuma.

(21) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Predmet urejanja in področje uporabe 1. Ta uredba določa pravila v zvezi z veterinarskimi spričevali iz Uredbe (EU) 2016/429, potrjevanjem uradnih spričeval iz Uredbe (EU) 2017/625 glede izdaje in nadomestitve veterinarskih spričeval, ki se zahtevajo za vstop nekaterih pošiljk vodnih živali in proizvodov živalskega izvora iz vodnih živali v Unijo (10) ter njihove premike znotraj Unije. 2. Določa vzorce veterinarskih spričeval in vzorec deklaracije za: (a) vzorce veterinarskih spričeval za premike pošiljk nekaterih kategorij vodnih živali in nekaterih proizvodov živalskega izvora iz živali iz akvakulture znotraj Unije (Priloga I); (b) vzorec veterinarskega spričevala za vstop pošiljk vodnih živali, namenjenih v nekatere obrate akvakulture, za izpust v naravo ali za druge namene, razen za prehrano ljudi, v Unijo (Priloga II); (c) vzorec deklaracije kapitana plovila: dodatek za prevoz pošiljk nekaterih vodnih živali, ki vstopajo v Unijo po morju (Priloga III).

Člen 2 Opredelitev pojmov V tej uredbi se uporabljajo naslednje opredelitve pojmov: (1) „zabojnik“ pomeni zabojnik, kot je opredeljen v členu 2(1) Delegirane uredbe (EU) 2020/990; (2) „ladja z bazeni“ pomeni ladjo z bazeni, kot je opredeljena v členu 2(2) Delegirane uredbe (EU) 2020/990; (3) „ribiška vaba“ pomeni ribiško vabo, kot je opredeljena v členu 2(4) Delegirane uredbe (EU) 2020/990; (4) „nacionalni ukrepi“ pomenijo nacionalne ukrepe, kot so opredeljeni v členu 2(5) Delegirane uredbe (EU) 2020/990; (5) „habitat“ pomeni habitat, kot je opredeljen v členu 2(6) Delegirane uredbe (EU) 2020/990; (6) „tretja država s seznama, njeno ozemlje ali območje“ pomeni tretjo državo, ozemlje, območje oz. kompartment, kot je opredeljeno v členu 2(1) Delegirane uredbe (EU) 2020/692; (7) „država članica, območje ali kompartment, ki je prost bolezni“ pomeni državo članico, območje oz. kompartment, kot je opredeljeno v členu 2(7) Delegirane uredbe (EU) 2020/990; (8) „program izkoreninjenja“ pomeni program izkoreninjenja, kot je opredeljen v členu 2(8) Delegirane uredbe (EU) 2020/990.

Člen 3 Izpolnjevanje veterinarskih spričeval za pošiljke vodnih živali in proizvodov živalskega izvora iz vodnih živali 1. Veterinarska spričevala za premike pošiljk vodnih živali in pošiljk proizvodov živalskega izvora iz vodnih živali znotraj Unije, določena v Prilogi I k tej uredbi, ustrezno izpolni in podpiše uradni veterinar v skladu s pojasnjevalnimi opombami iz poglavja 2 Priloge I k Izvedbeni uredbi (EU) 2020/2235. 2. Veterinarska spričevala za vstop pošiljk vodnih živali in pošiljk proizvodov živalskega izvora iz vodnih živali v Unijo, določena v Prilogi II k Uredbi, ustrezno izpolni in podpiše uradni veterinar v skladu s pojasnjevalnimi opombami iz poglavja 4 Priloge I k Izvedbeni uredbi (EU) 2020/2235. 3. Izvajalec dejavnosti, odgovoren za pošiljko iz odstavka 1 in 2, pristojnemu organu zagotovi informacije z opisom takšnih pošiljk, kot so opisane v delu I vzorcev veterinarskih spričeval iz prilog I in II.

Člen 4 Zahteve za veterinarska spričevala za pošiljke vodnih živali in proizvodov živalskega izvora iz vodnih živali 1. Uradni veterinar izpolni veterinarska spričevala za pošiljke vodnih živali in proizvodov živalskega izvora iz vodnih živali v skladu z naslednjimi zahtevami: (a) veterinarsko spričevalo mora vključevati podpis uradnega veterinarja in uradni žig; barva podpisa in barva žiga, razen reliefnega ali vodnega žiga, se morata razlikovati od barve tiska; (b) kadar veterinarsko spričevalo vključuje več izjav ali alternativne izjave, mora uradni veterinar nerelevantne izjave prečrtati, parafirati in ožigosati ali pa jih je treba v celoti izbrisati iz veterinarskega spričevala; (c) veterinarsko spričevalo mora biti sestavljeno iz enega od naslednjega: (i) enega samega lista papirja; (ii) več listov papirja, pri čemer so vsi listi nedeljivi in tvorijo povezano celoto; (iii) niza strani, pri čemer je vsaka stran oštevilčena tako, da je razvidno, da so del zaključenega niza; (d) kadar je veterinarsko spričevalo sestavljeno iz niza strani, kot je določeno v točki (c)(iii) tega odstavka, mora vsaka stran vključevati navedeno edinstveno kodno oznako iz člena 89(1)(a) Uredbe (EU) 2017/625, podpis uradnega veterinarja in uradni žig; (e) veterinarska spričevala za premike pošiljk znotraj Unije morajo biti priložena pošiljki, dokler ne prispe v namembni kraj v Uniji; (f) veterinarska spričevala za vstop pošiljk v Unijo je treba predložiti pristojnemu organu mejne kontrolne točke vstopa v Unijo, na kateri je pošiljka predmet uradnega nadzora; (g) veterinarsko spričevalo je treba izdati, preden pošiljka, na katero se nanaša, zapusti nadzor pristojnega organa, ki izda veterinarsko spričevalo; (h) veterinarska spričevala za vstop pošiljk v Unijo se sestavijo v uradnem jeziku ali v enem od uradnih jezikov države članice mejne kontrolne točke vstopa v Unijo. 2. Z odstopanjem od odstavka 1(h) se navedena država članica lahko strinja, da so veterinarska spričevala sestavljena v drugem uradnem jeziku Unije, po potrebi pa jim je priložen overjen prevod. 3. Točke od (a) do (e) odstavka 1 se ne uporabljajo za elektronska spričevala, izdana v skladu z zahtevami iz člena 39(1) Izvedbene uredbe (EU) 2019/1715. 4. Točke (b), (c) in (d) odstavka 1 se ne uporabljajo za veterinarska spričevala, izdana v papirni obliki ter izpolnjena v sistemu TRACES in natisnjena iz tega sistema.

Člen 5 Nadomestitev veterinarskih spričeval za pošiljke vodnih živali in proizvodov živalskega izvora iz vodnih živali 1. Pristojni organi izdajo nadomestna veterinarska spričevala za pošiljke vodnih živali in proizvodov živalskega izvora iz vodnih živali samo v primeru upravnih napak v prvotnem veterinarskem spričevalu ali če je bilo prvotno veterinarsko spričevalo poškodovano ali izgubljeno. 2. Pristojni organ v nadomestnem veterinarskem spričevalu ne spremeni informacij iz prvotnega veterinarskega spričevala o identifikaciji in sledljivosti pošiljke ter jamstvih, določenih v prvotnem veterinarskem spričevalu glede pošiljke. 3. Pristojni organ v nadomestnem veterinarskem spričevalu navede naslednje: (a) jasno se sklicuje na edinstveno kodno oznako iz člena 89(1)(a) Uredbe (EU) 2017/625 in datum izdaje prvotnega veterinarskega spričevala in v njem je jasno navedeno, da nadomešča prvotno veterinarsko spričevalo; (b) navede novo številko veterinarskega spričevala, ki se razlikuje od številke prvotnega veterinarskega spričevala; (c) navede datum izdaje in ne datum izdaje prvotnega veterinarskega spričevala; (d) pripravi izvirni dokument, izdan na papirju, razen v primeru elektronskih nadomestnih veterinarskih spričeval, predloženih v sistem TRACES. 4. Pristojni organ mejne kontrolne točke vstopa v Unijo se v primeru vstopa pošiljk v Unijo lahko vzdrži zahteve, naj izvajalec dejavnosti, odgovoren za pošiljko, zagotovi nadomestno veterinarsko spričevalo, kadar se informacije o prejemniku, uvozniku, mejni kontrolni točki vstopa v Unijo ali prevoznem sredstvu spremenijo po izdaji spričevala in takšne nove informacije zagotovi izvajalec dejavnosti, odgovoren za pošiljko.

Člen 6 Vzorci veterinarskih spričeval za premike nekaterih kategorij vodnih živali in proizvodov živalskega izvora iz vodnih živali znotraj Unije Veterinarska spričevala iz člena 1(2)(a) za premike pošiljk nekaterih kategorij vodnih živali in nekaterih proizvodov živalskega izvora iz vodnih živali znotraj Unije, ustrezajo enemu od naslednjih vzorcev, odvisno od zadevnih vodnih živali in kategorij proizvodov: (a) AQUA-INTRA-ESTAB, sestavljen v skladu z vzorcem iz poglavja 1 Priloge I, za vodne živali, namenjene v obrate akvakulture; (b) AQUA-INTRA-RELEASE, sestavljen v skladu z vzorcem iz poglavja 2 Priloge I, za vodne živali, namenjene za izpust v naravo; (c) AQUA-INTRA-HC, sestavljen v skladu z vzorcem iz poglavja 3 Priloge I, za vodne živali, namenjene za prehrano ljudi; (d) AQUA-INTRA-RESTRICT, sestavljen v skladu z vzorcem iz poglavja 4 Priloge I, za vodne živali, za katere se uporabljajo omejitve premikov ali ukrepi v nujnih primerih v zvezi z boleznimi s seznama ali porajajočimi se boleznimi; (e) AQUA-INTRA-BAIT, sestavljen v skladu z vzorcem iz poglavja 5 Priloge I, za vodne živali, namenjene za uporabo kot žive ribiške vabe; (f) PAO-AQUA-INTRA-PROCESS, sestavljen v skladu z vzorcem iz poglavja 6 Priloge I, za proizvode živalskega izvora iz živali iz akvakulture, razen živih živali iz akvakulture, ki so namenjeni za nadaljnjo predelavo; (g) PAO-AQUA-INTRA-RESTRICT, sestavljen v skladu z vzorcem iz poglavja 7 Priloge I, za proizvode živalskega izvora iz živali iz akvakulture, razen živih živali iz akvakulture, za katere se uporabljajo omejitve premikov ali ukrepi v nujnih primerih v zvezi z boleznimi s seznama ali porajajočimi se boleznimi.

Člen 7 Vzorec veterinarskega spričevala za vstop vodnih živali, namenjenih v obrate akvakulture, za izpust v naravo ali za druge namene, razen za neposredno prehrano ljudi, v Unijo Veterinarsko spričevalo iz člena 1(2)(b) za vstop pošiljk vodnih živali, namenjenih v obrate akvakulture, za izpust v naravo ali za druge namene, razen za neposredno prehrano ljudi, v Unijo ustreza vzorcu AQUA-ENTRY-ESTAB/RELEASE/OTHER, sestavljenem v skladu z vzorcem iz Priloge II.

Člen 8 Vzorec deklaracije za prevoz nekaterih vodnih živali, ki vstopajo v Unijo po morju Deklaracija iz člena 1(2)(c) za prevoz nekaterih vodnih živali, ki vstopajo v Unijo po morju, ustreza vzorčnemu dodatku AT-AQUA-SEA, sestavljenem v skladu z vzorcem iz Priloge III. Navedeni dodatek izpolni kapitan plovila, priloži pa se zadevnemu veterinarskemu spričevalu.

Člen 9 Razveljavitev Uredbe (ES) št. 1251/2008 1. Uredba (ES) št. 1251/2008 se razveljavi z učinkom od 21. aprila 2021. 2. Sklicevanja na Uredbo (ES) št. 1251/2008 se štejejo kot sklicevanja na to uredbo in se berejo v skladu s korelacijsko tabelo iz Priloge IV.

Člen 10 Prehodne določbe Pošiljke vodnih živali in proizvodov živalskega izvora iz vodnih živali, ki so jim priložena ustrezna veterinarska spričevala, izdana v skladu z Uredbo (ES) št. 1251/2008 pred datumom začetka uporabe te uredbe, se sprejmejo za vstop v Unijo do 20. oktobra 2021, če je uradni inšpektor veterinarsko spričevalo podpisal pred 21. avgustom 2021.

Člen 11 Začetek veljavnosti in uporaba Ta uredba začne veljati dvajseti dan po objavi v Uradnem listu Evropske unije. Uporablja se od 21. aprila 2021.

Ta uredba je v celoti zavezujoča in se neposredno uporablja v vseh državah članicah. V Bruslju, 16. decembra 2020 Za Komisijo Predsednica Ursula VON DER LEYEN

(1) UL L 84, 31.3.2016, str. 1.

(2) UL L 95, 7.4.2017, str. 1.

(3) Izvedbena uredba Komisije (EU) 2018/1882 z dne 3. decembra 2018 o uporabi nekaterih pravil za preprečevanje in obvladovanje bolezni za kategorije bolezni s seznama ter o oblikovanju seznama vrst in skupin vrst, ki predstavljajo znatno tveganje za širjenje navedenih bolezni s seznama (UL L 308, 4.12.2018, str. 21).

(4) Delegirana uredba Komisije (EU) 2020/691 z dne 30. januarja 2020 o dopolnitvi Uredbe (EU) 2016/429 Evropskega parlamenta in Sveta glede pravil za obrate akvakulture in prevoznike vodnih žival (UL L 174, 3.6.2020, str. 345).

(5) Delegirana uredba Komisije (EU) 2020/692 z dne 30. januarja 2020 o dopolnitvi Uredbe (EU) 2016/429 Evropskega parlamenta in Sveta glede pravil za vstop pošiljk nekaterih živali, zarodnega materiala in proizvodov živalskega izvora v Unijo ter za njihove premike in ravnanje z njimi po vstopu (UL L 174, 3.6.2020, str. 379).

(6) Delegirana uredba Komisije (EU) 2020/990 z dne 28. aprila 2020 o dopolnitvi Uredbe (EU) 2016/429 Evropskega parlamenta in Sveta v zvezi z zahtevami glede zdravja živali in spričeval pri premikih vodnih živali in proizvodov živalskega izvora iz vodnih živali znotraj Unije (UL L 221, 10.7.2020, str. 42).

(7) Izvedbena uredba Komisije (EU) 2020/2235 z dne 16. decembra 2020 o določitvi pravil za uporabo uredb (EU) 2016/429 in (EU) 2017/625 Evropskega parlamenta in Sveta glede vzorcev veterinarskih spričeval, vzorcev uradnih spričeval in vzorcev veterinarskih/uradnih spričeval za vstop pošiljk nekaterih kategorij živali in blaga v Unijo in njihove premike znotraj Unije, uradne potrditve takšnih spričeval ter o razveljavitvi Uredbe (ES) št. 599/2004, izvedbenih uredb (EU) št. 636/2014 in (EU) 2019/628, Direktive 98/68/ES ter odločb 2000/572/ES, 2003/779/ES in 2007/240/ES (UL L 442, 30.12. 2020, str. 1).

(8) Izvedbena uredba Komisije (EU) 2019/1715 z dne 30. septembra 2019 o pravilih za delovanje sistema upravljanja informacij za uradni nadzor in njegovih sistemskih komponent (uredba o IMSOC) (UL L 261, 14.10.2019, str. 37).

(9) Uredba Komisije (ES) št. 1251/2008 z dne 12. decembra 2008 o izvajanju Direktive Sveta 2006/88/ES glede pogojev in zahtev v zvezi z izdajanjem spričeval za dajanje živali in proizvodov iz ribogojstva na trg in za njihov uvoz v Skupnost ter o določitvi seznama vektorskih vrst (UL L 337, 16.12.2008, str. 41).

(10) V skladu s Sporazumom o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo, zlasti členom 5(4) Protokola o Irski/Severni Irski v povezavi s Prilogo 2 k navedenemu protokolu, sklicevanja na „Unijo“ za namene te uredbe vključujejo Združeno kraljestvo v zvezi s Severno Irsko.